Държавен вестник, бр. 32, 2025 г., стр. 2

СТР.  2	
Д Ъ Р Ж А В Е Н  В Е С Т Н И К 	
БРОЙ  32
ОФИЦИАЛЕН РАЗДЕЛ
КОНСТИТУЦИОНЕН СЪД
РЕШЕНИЕ № 2
от 8 април 2025 г.
по конституционно дело № 13 от 2024 г.
Конституционният съд в състав: предсе­
дател: Павлина Панова, членове: Надежда 
Джелепова, Атанас Семов, Красимир Влахов, 
Янаки Стоилов, Соня Янкулова, Борислав 
Белазелков, Десислава Атанасова, Галина 
Тонева, Сашо Пенов, Невин Фети,	О р л и н 
Колев, при участието на секретар-протоко­
листа Даниела Иванова разгледа в закрито 
заседание на 8.04.2025 г. конституционно дело 
№ 13/2024 г., докладвано от съдия Борислав 
Белазелков.
Производството е по чл. 149, ал. 1, т. 2 от 
Конституцията на Република България във 
фазата на решаване на делото по същество.
Делото е образувано на 4.04.2024 г. по 
искане на Министерския съвет за устано­
вяване на противоконституционност на 
Решение за предприемане на действия във 
връзка с наличие на ликвидни проблеми и 
невъзможност Фонд „Сигурност на електро­
енергийната система“ да изпълнява законо­
вите си задължения, прието от Народното 
събрание на 21 март 2024 г. (ДВ, бр. 26 от 
2024 г.) (Решението).
Вносителят привежда аргументи за нару­
шение на „принципа на правовата държава, 
на принципа на разделение на властите, на 
установеното с чл. 84, т. 2 от Конституцията 
правомощие на Народното събрание да при­
ема държавния бюджет и на определените 
с чл. 105, ал. 1 и чл. 106 от Конституцията 
правомощия на Министерския съвет да ръ­
ководи и осъществява вътрешната и външ­
ната политика на страната в съответствие 
с Конституцията и законите, и да ръководи 
изпълнението на държавния бюджет“.
Вносителят заявява, че „[с] оспорвано­
то решение на Народното събрание се наруша­
ва принципът на разделение на властите (чл. 
8 от Конституцията), тъй като законодателят 
вменява на министъра на финансите задъл­
жения и отговорности, които се предполага 
да имат нормативна основа в устройствения 
бюджетен закон – Закона за публичните 
финанси, закона за държавния бюджет или 
поне в друг закон, и които, от една страна, 
касаят правомощия на Народното събрание 
като орган, в чиято компетентност е при­
емането на закона за държавния бюджет 
със съответните параметри и показатели, а 
от друга – правомощията на Министерския 
съвет по изпълнението на държавния бюджет 
такъв, какъвто бъде приет от Народното 
събрание със закона за държавния бюджет 
за съответната година, както и на консоли­
дираната фискална програма“.
Вносителят счита, че „решението пред­
ставлява промяна на основни бюджетни 
показатели, която не е предвидена в Закона 
за държавния бюджет на Република България 
за 2024 г.“. Поддържа, че подобна промяна 
трябва да бъде извършена със закон, а не с 
решение на Народното събрание, от което 
следва, че „приемането на решението се явява 
нарушение както на принципа на правовата 
държава, така и на разпоредбата на чл. 87, 
ал. 2 от Конституцията, защото народните 
представители не могат да внасят решения/
законопроекти за изменение на параметрите 
на държавния бюджет, ако няма предложение 
за това от Министерския съвет“.
В подкрепа на претендираната противо­
конституционност вносителят сочи относима 
според него практика, като се позовава на  Ре­
шение № 15 от 2022 г. по к.д. № 10/2022 г., 
че „е конституционно нетърпимо който и 
да било от органите на законодателната, 
изпълнителната и съдебната власт да излиза 
извън конституционно очертаните предели 
на властване, да отказва осъществяването 
на възложените му властнически правомо­
щия или да делегира другиму свои консти­
туционни правомощия, както и да отнема 
конституционно предвидени правомощия на 
държавните органи“.
По отношение на противоречието с чл. 4, 
ал. 1 от Конституцията вносителят  поддър­
жа, че „основополагащо за конституционната 
демокрация е да се гарантира разумно и 
съответстващо на принципа на правовата 
държава съотношение между правомощи­
ята на висшите държавни органи и да не 
се допуска никой от тях да злоупотребява 
с власт или да властва без овластяване, т.е. 
произвол“. Министерският съвет твърди също 
така, че „липсата на ясни и съобразени със 
закона аргументи също се явява в противо­
речие на принципа на правовата държава“.
С определение от 14.05.2024 г. Консти­
туционният съд е допуснал искането за 
разглеждане по същество, конституирал е 
заинтересувани институции и е отправил 
покана до изтъкнати специалисти от наука­
та и практиката за представяне на правни 
мнения.
В отговор на предоставената им възмож­
ност писмени становища и правни мнения 
са представили: министърът на финансите, 
министърът на енергетиката и проф. д-р Ва­
лери Димитров. Комисията за енергийно 
и водно регулиране и Фонд „Сигурност на 
електроенергийната система“ са представили 
становища, в които посочват, че в искането